Številka: 354-0007/2018-14

Datum: 11.4.2018

**OBČINSKI SVET**

**OBČINE PREVALJE**

**PREDLAGATELJ:** Župan, dr. Matija Tasič

**ZADEVA: PREDLOG ODLOKA O NAČINU OPRAVLJANJA OBVEZNE OBČINSKE GOSPODARSKE JAVNE SLUŽBE 24-URNE DEŽURNE POGREBNE SLUŽBE V OBČINI RAVNE NA KOROŠKEM IN OBČINI PREVALJE**

**PRAVNA PODLAGA**

V skladu z določilom prvega odstavka 61. člen Zakona o lokalni samoupravi (ZLS) občina zagotavlja opravljanje javnih služb, ki jih v skladu z zakonom določi s svojim splošnim aktom, in javnih služb, za katere je tako določeno z zakonom (obvezne javne gospodarske službe).

3. člen Zakona o pogrebni in pokopališki dejavnosti (Uradni list RS, št. št. 62/16) določa, da pogrebna dejavnost obsega zagotavljanje 24-urne dežurne službe, ki je občinska gospodarska javna služba.

Kot je določeno z 62. členom Zakona o lokalni samoupravi (ZLS) način in pogoje opravljanja javne službe predpiše občina, če zakon ne določa drugače. Vsebinsko enako določilo zasledimo v 3. členu Zakona o gospodarskih javnih službah (ZGJS), ki v drugem odstavku določa, da način opravljanja lokalne gospodarske javne službe predpiše lokalna skupnost (občina) z odlokom tako, da je zagotovljeno njihovo izvajanje v okviru funkcionalno in prostorsko zaokroženih oskrbovalnih sistemov.

Z navedenim predpisom se za posamezno gospodarsko javno službo določi:

* organizacijska in prostorska zasnova njihovega opravljanja po vrstah in številu izvajalcev (v režijskem obratu, javnem gospodarskem zavodu, javnem podjetju, na podlagi koncesije);
* vrsta in obseg javnih dobrin ter njihova prostorska razporeditev;
* pogoji za zagotavljanje in uporabo javnih dobrin;
* pravice in obveznosti uporabnikov;
* viri financiranja gospodarskih javnih služb ter njihova prostorska razporeditev;
* vrsta in obseg objektov in naprav, potrebnih za izvajanje gospodarske javne službe, ki so lastnina lokalne skupnosti ter del javne lastnine, ki je javno dobro in varstvo, ki ga uživa;
* drugi elementi pomembni za opravljanje in razvoj gospodarske javne službe.

**OBRAZLOŽITEV:**

**Področje urejanja**

V skladu z opisanimi pravnimi podlagami je pripravljen Odlok o načinu opravljanja obvezne občinske gospodarske javne službe 24-urne dežurne pogrebne službe v Občini Ravne na Koroškem in Občini Prevalje, s katerim se določa način opravljanja javne službe, ki obsega:

* organizacijsko in prostorsko zasnovo opravljanja javne službe,
* vrsto in obseg storitev javne službe ter njihovo prostorsko razporeditev,
* pogoje za zagotavljanje in uporabo javnih dobrin,
* pravice in obveznosti uporabnikov,
* vire financiranja javne službe in način njenega oblikovanja,
* vrsto in obseg objektov in naprav, potrebnih za izvajanje javne službe, ki so lastnina Občin,
* cene storitev javne službe,
* nadzor nad izvajanjem javne službe.

**Opis javne službe**

Gre za obvezno javno gospodarsko službo, ki mora biti organizirana tako, da pokriva 24 ur na dan in ki obsega vsak prevoz pokojnika od mesta smrti do hladilnih prostorov izvajalca javne službe. Če je potrebna obdukcija pokojnika, odvzem organov oziroma drugi postopek na pokojniku, opravlja tudi prevoz od kraja smrti do zdravstvenega zavoda in nato do hladilnih prostorov izvajalca javne službe vključno z uporabo le teh. Izjema je, če pokopališče nima vežice, potem lahko pokojnik ostane doma, vendar ta hiša ne sme imeti več kot dva stanovanja. Za izvajanje javne službe morajo biti izpolnjeni pogoji kot avtomobil, primeren za prevoz pokojnikov, transportna krsta, hladilni prostor oziroma hladilnik.

**PREDLOG SKLEPA:**

|  |  |
| --- | --- |
| **SKLEP 1: Občinski svet Občine Prevalje sprejme Odlok o načinu opravljanja obvezne občinske gospodarske javne službe 24-urne dežurne pogrebne službe v Občini Ravne na Koroškem in Občini Prevalje.** | |
| Pripravil: Oddelek za KCG | Župan Občine Prevalje  Dr. Matija TASIČ, l.r. |